**REPUBLIKA HRVATSKA**

**MINISTARSTVO ZDRAVSTVA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**NACRT**

**PRIJEDLOG ZAKONA O IZMJENAMA I DOPUNAMA ZAKONA O PROVEDBI UREDBE (EU) 2015/2283 EUROPSKOG PARLAMENTA I VIJEĆA OD 25. STUDENOGA 2015. O NOVOJ HRANI, S KONAČNIM PRIJEDLOGOM ZAKONA**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Zagreb, listopad 2018. godine**

**PRIJEDLOG ZAKONA O IZMJENAMA I DOPUNAMA ZAKONA O PROVEDBI UREDBE (EU) 2015/2283 EUROPSKOG PARLAMENTA I VIJEĆA OD 25. STUDENOGA 2015. O NOVOJ HRANI**

1. **USTAVNA OSNOVA ZA DONOŠENJE ZAKONA**

Ustavna osnova za donošenje ovog Zakona sadržana je u odredbi članka 2. stavka 4. podstavka 1. Ustava Republike Hrvatske („Narodne novine“ br. 85/2010 – pročišćeni tekst i 5/2014 – Odluka Ustavnog suda Republike Hrvatske).

**II. OCJENA STANJA, OSNOVNA PITANJA KOJA SE UREĐUJU PREDLOŽENIM ZAKONOM, TE POSLJEDICE KOJE ĆE DONOŠENJEM ZAKONA PROISTEĆI**

Zakonom o provedbi Uredbe (EU) 2015/2283 Europskog parlamenta i Vijeća od 25. studenoga 2015. o novoj hrani („Narodne novine“, broj 15/18) utvrđuje se nadležno tijelo i zadaće nadležnoga tijela, službene kontrole, obveze subjekta u poslovanju s hranom za provedbu zakonodavstva donesenog na razini Europske unije kojim se utvrđuju pravila za stavljanje na tržište nove hrane.

Službene kontrole nad provedbom Uredbe (EU) 2015/2283 i navedenoga Zakona provode na razini proizvodnje i prerade, na razini maloprodaje i pri uvozu sanitarna inspekcija Ministarstva zdravstva i veterinarska inspekcija Ministarstva poljoprivrede zdravstva, dok se službene kontrole zdravstvene ispravnosti i higijene/sigurnosti nove hrane, označivanja nove hrane i standarda kvalitete nove hrane provode se prema podjeli nadležnosti za provedbu službenih kontrola hrane sukladno posebnom zakonu kojim se uređuje područje službenih kontrola koje se provode sukladno propisima o hrani, hrani za životinje, o zdravlju i dobrobiti životinja.

Nacionalnim programom reformi za 2018. utvrđene su mjere za jačanjekonkurentnosti gospodarstva i unaprjeđenje poslovnog okruženja (mjera 4.1. i 4.1.1.) te s njima u vezi mjera „Objedinjavanje gospodarskih inspekcija“, kao temelj za učinkovitije obavljanje inspekcijskih poslova, koji se sada obavljaju u središnjim tijelima državne uprave, u konkretnom slučaju inspekcijskih poslova koji se obavljaju u Ministarstvu zdravstva i Ministarstvu poljoprivrede.

Obzirom da poslove inspekcijskih nadzora odnosno službenih kontrola iz nadležnosti sanitarne inspekcije Ministarstva zdravstva odnosno veterinarske inspekcije Ministarstva poljoprivrede od 1. siječnja 2019. godine preuzima Državni inspektorat, potrebno je izmijeniti odredbe Zakona o provedbi Uredbe (EU) 2015/2283 Europskog parlamenta i Vijeća od 25. studenoga 2015. o novoj hrani („Narodne novine“, broj 15/18.

**III.** **OCJENA SREDSTAVA POTREBNIH ZA PROVOĐENJE ZAKONA**

Za provedbu ovoga Zakona nije potrebno osigurati dodatna sredstva u državnom proračunu Republike Hrvatske.

**IV. PRIJEDLOG ZA DONOŠENJE ZAKONA PO HITNOM POSTUPKU**

Prema odredbi članka 204. stavka 1. Poslovnika Hrvatskoga sabora („Narodne novine“, broj 81/13, 113/16, 69/17 i 29/18) zakon se može donijeti po hitnom postupku, kada to zahtijevaju osobito opravdani razlozi, koji u prijedlogu moraju biti posebno obrazloženi.

Nacionalnim programom reformi 2018. utvrđena je reformska mjera objedinjavanja inspekcija u Državnom inspektoratu kao temelj za učinkovitije obavljanje inspekcijskih poslova, koji se sada obavljaju u središnjim tijelima državne uprave.

Sukladno članku 204. stavku 1. Poslovnika Hrvatskoga sabora („Narodne novine“, broj 81/13, 113/16, 69/17 i 29/18.) predlaže se donošenje ovoga Zakona po hitnom postupku, u cilju izbjegavanja pojave pravnih praznina u postupanju inspekcijskih službi u sklopu Državnog inspektorata od 1. siječnja 2019. godine, u svrhu osiguravanja pravilnog, učinkovitog i djelotvornog funkcioniranja državne uprave u upravnim područjima koje je Državni inspektorat preuzeo od pojedinih središnjih tijela državne uprave, a što su osobito opravdani razlozi za donošenje ovoga Zakona po hitnom postupku.

**V. TEKST KONAČNOG PRIJEDLOGA ZAKONA, S OBRAZLOŽENJEM**

Uz prijedlog za donošenje ovoga Zakona dostavlja se Konačni prijedlog zakona o izmjenama i dopunama Zakona o provedbi Uredbe (EU) 2015/2283 Europskog parlamenta i Vijeća od 25. studenoga 2015. o novoj hrani, s obrazloženjem.

**KONAČNI PRIJEDLOG ZAKONA O IZMJENAMA I DOPUNAMA ZAKONA O PROVEDBI UREDBE (EU) 2015/2283 EUROPSKOG PARLAMENTA I VIJEĆA OD 25. STUDENOGA 2015. O NOVOJ HRANI**

**Članak 1.**

U Zakonu o provedbi Uredbe (EU) 2015/2283 Europskog parlamenta i Vijeća od 25. studenoga 2015. o novoj hrani („Narodne novine“, broj 15/18) u članku 5. stavak 1.

iz riječi „nadležno tijelo“ dodaju se riječi: „za vođenje politike u području nove hrane, te“

Stavak 2. mijenja se i glasi:

„(2) Nadležno tijelo za provedbu službenih kontrola u području nove hrane je Državni inspektorat, sukladno članku 10. ovoga Zakona.“

**Članak 2.**

Podnaslov iznad članka 6. i članak 6. mijenjaju se i glase:

„Zadaće nadležnih tijela“

Članak 6.

„(1) Ministarstvo u području nove hrane uređuje politiku sigurnosti hrane, prati i usklađuje zakonodavstvo, te izrađuje smjernice za planove inspekcijskih nadzora, odnosno službenih kontrola.

(2) Državni inspektorat donosi i provodi planove inspekcijskih nadzora, odnosno službenih kontrola na temelju procjene rizika uzimajući u obzir smjernice Ministarstva.“

(3) Ministarstvo za potrebe provedbe ovoga Zakona obavlja sljedeće poslove:

– na traženje subjekata u poslovanju s hranom daje mišljenje je li hrana obuhvaćena područjem primjene Uredbe (EU) 2015/2283 sukladno članku 4. Uredbe (EU) 2015/2283

– daje mišljenje u postupku odobravanja stavljanja nove hrane na tržište Unije prema člancima 10. i 15. Uredbe (EU) 2015/2283

– podnosi Europskoj komisiji zahtjev za odlučivanje je li određena hrana obuhvaćena definicijom nove hrane sukladno članku 5. Uredbe (EU) 2015/2283.“

**Članak 3.**

U članku 10. stavak 1. mijenja se i glasi:

„(1) Inspekcijski nadzor, odnosno službene kontrole nad provedbom Uredbe (EU) 2015/2283 i ovoga Zakona provode

a) na razini proizvodnje i prerade:

– hrane životinjskog podrijetla, veterinarski inspektori Državnog inspektorata

– hrane neživotinjskog podrijetla i/ili hrane koja sadržava sastojke ne životinjskog podrijetla i prerađene sastojke životinjskog podrijetla, sanitarni inspektori Državnog inspektorata

b) na razini maloprodaje, sanitarni inspektori Državnog inspektorata, osim ako je zakonom kojim se uređuje područje službenih kontrola koje se provode sukladno propisima o hrani, hrani za životinje, o zdravlju i dobrobiti životinja određeno da službene kontrole provode veterinarski inspektori Državnog inspektorata

c) pri uvozu:

– hrane životinjskog podrijetla, granični veterinarski inspektori Državnog inspektorata

– hrane neživotinjskog podrijetla, granični sanitarni inspektori Državnog inspektorata

– hrane koja sadržava sastojke životinjskog i neživotinjskog podrijetla, granični veterinarski inspektori Državnog inspektorata po posebnom propisu o hrani koja podliježe obveznom veterinarskom pregledu i granični sanitarni inspektori Državnog inspektorata.

U stavku 2. iza riječi. „dobrobiti životinja“ briše se točka i dodaju se riječi: „i sukladno propisima kojima su uređeni djelokrug i ovlasti Državnog inspektorata.“

**Članak 4.**

Postupci započeti na temelju Zakona o provedbi Uredbe (EU) 2015/2283 Europskog parlamenta i Vijeća od 25. studenoga 2015. o novoj hrani („Narodne novine“, broj 15/18)koji nisu dovršeni do stupanja na snagu ovoga Zakona, dovršit će se prema odredbama toga Zakona.

**Članak 5.**

Ovaj Zakon objavit će se u „Narodnim novinama“, a stupa na snagu 1. siječnja 2019. godine.

**OBRAZLOŽENJE**

**Uz članak 1.**

Obzirom da poslove inspekcijskih nadzora odnosno službenih kontrola iz nadležnosti sanitarne inspekcije Ministarstva zdravstva odnosno veterinarske inspekcije Ministarstva poljoprivrede od 1. siječnja 2019. godine preuzima Državni inspektorat, nužne su odgovarajuće izmjene članka 5. Zakona.

**Uz članak 2.**

Obzirom da poslove inspekcijskih nadzora odnosno službenih kontrola iz nadležnosti sanitarne inspekcije Ministarstva zdravstva odnosno veterinarske inspekcije Ministarstva poljoprivrede od 1. siječnja 2019. godine preuzima Državni inspektorat, nužne su odgovarajuće izmjene članka 6. Zakona.

**Uz članak 3.**

Obzirom da poslove inspekcijskih nadzora odnosno službenih kontrola iz nadležnosti sanitarne inspekcije Ministarstva zdravstva odnosno veterinarske inspekcije Ministarstva poljoprivrede od 1. siječnja 2019. godine preuzima Državni inspektorat, nužne su odgovarajuće izmjene članka 10. Zakona.

**Uz članak 4.**

Propisuje se da će se postupci koji su započeti na temelju Zakona o provedbi Uredbe (EU) 2015/2283 Europskog parlamenta i Vijeća od 25. studenoga 2015. o novoj hrani („Narodne novine“, broj 15/18)koji nisu dovršeni do stupanja na snagu ovoga Zakona, dovršiti prema odredbama toga Zakona.

**Uz članak 5.**

Ovim člankom određuje se dan stupanja na snagu ovoga Zakona.

**ODREDBE VAŽEĆEG ZAKONA KOJE SE MIJENJAJU ODNOSNO DOPUNJUJU**

Članak 5.

(1) Nadležno tijelo za provedbu upravnih i stručnih poslova prema odredbama ovoga Zakona i Uredbe (EU) 2015/2283 je ministarstvo nadležno za zdravstvo (u daljnjem tekstu: Ministarstvo).

(2) Nadležna tijela za provedbu službenih kontrola u području nove hrane su Ministarstvo i ministarstvo nadležno za poljoprivredu, sukladno članku 10. ovoga Zakona.

Članak 6.

Ministarstvo za potrebe provedbe ovoga Zakona obavlja sljedeće poslove:

– na traženje subjekata u poslovanju s hranom daje mišljenje je li hrana obuhvaćena područjem primjene Uredbe (EU) 2015/2283 sukladno članku 4. Uredbe (EU) 2015/2283

– daje mišljenje u postupku odobravanja stavljanja nove hrane na tržište Unije prema člancima 10. i 15. Uredbe (EU) 2015/2283

– podnosi Europskoj komisiji zahtjev za odlučivanje je li određena hrana obuhvaćena definicijom nove hrane sukladno članku 5. Uredbe (EU) 2015/2283.

Članak 10.

(1) Službene kontrole nad provedbom Uredbe (EU) 2015/2283 i ovoga Zakona provodi

a) na razini proizvodnje i prerade:

– hrane životinjskog podrijetla, veterinarska inspekcija

– hrane neživotinjskog podrijetla i/ili hrane koja sadržava sastojke neživotinjskog podrijetla i prerađene sastojke životinjskog podrijetla, sanitarna inspekcija

b) na razini maloprodaje, sanitarna inspekcija, osim ako je zakonom kojim se uređuje područje službenih kontrola koje se provode sukladno propisima o hrani, hrani za životinje, o zdravlju i dobrobiti životinja određeno da službene kontrole provodi veterinarska inspekcija

c) pri uvozu:

– hrane životinjskog podrijetla, granična veterinarska inspekcija

– hrane neživotinjskog podrijetla, sanitarna inspekcija na granici

– hrane koja sadržava sastojke životinjskog i neživotinjskog podrijetla, granična veterinarska inspekcija po posebnom propisu o hrani koja podliježe obveznom veterinarskom pregledu i sanitarna inspekcija na granici.

(2) Službene kontrole zdravstvene ispravnosti i higijene/sigurnosti nove hrane, označivanja nove hrane i standarda kvalitete nove hrane provode se prema podjeli nadležnosti za provedbu službenih kontrola hrane sukladno posebnom zakonu kojim se uređuje područje službenih kontrola koje se provode sukladno propisima o hrani, hrani za životinje, o zdravlju i dobrobiti životinja.